## Odluku Ustavnog suda Republike Hrvatske broj U-IV-1049/1994 od 22. ožujka 1995.

### NN 22/1995 (31.3.1995.), Odluku Ustavnog suda Republike Hrvatske broj U-IV-1049/1994 od 22. ožujka 1995.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić predsjednik
Suda te suci Zdravko Bartovčak dr. Nikola Filipović, Ante
Jelavić Mitrović, mr. Vojislav Kućeković, Jurica
Malćić, mr. Hrvoje Momčinović, Ivan Marijan Severinac
i Mladen Žuvela, odlučujući povodom zahtjeva INA - Industrija
nafte d.d. Zagreb, Rafinerija nafte Sisak za rješenje sukoba o nadležnosti,
na sjednici Suda održanoj dana 22. ožujka 1995. godine, donio je

## Odluku

1. Za odlučivanje o zahtjevu INA-Industrija nafte d.d. Zagreb,
Rafinerija nafte Sisak za iseljenje Ivice Šolaja iz stana, nadležan je
Općinski sud u Sisku.

2. Ova će se odluka objaviti u "Narodnim novinama".
Obrazloženje INA-Industrija nafte d.d- Zagreb, Rafinerija nafte Sisak,
podnijela je ovom Sudu dopušten i pravodoban zahtjev za rješenje sukoba
o nadležnosti između tijela izvršne vlasti (Ureda za prostorno uređenje,
stambeno-komunalne poslove, graditeljstvo i zaštitu okoliša iz Siska, Županije
sisačko-moslavačke) i tijela sudbene vlasti (Općinskog
suda u Sisku), a u predmetu iseljenja iz stana. Do sukoba o nadležnosti
između tijela izvršne i sudbene vlasti došlo je zbog odbijanja nadležnosti
tih tijela u istom predmetu - iseljenje Ivice Šolaja iz stana u Sisku,
Ulica Maka Dizdara

2. Navedeno upravno tijelo povodom prijedloga za donošenje rješenja
o iseljenju lvice Šolaja iz navedenog stana koji je prijedlog podnio vlasnik
tog stana - podnositelj predmetnog zahtjeva, pismom od 24. listbpada 1994.
ustupa spis Općinskom sudu u Sisku. U razlozima za ustupanje predmeta
navodi da članak 94. Zakona o stambenim odnosima ("Narodne
novine", broj 57/1985 42/1986, 37/1988 47/1989, 22/1990 22/1992, 58/1993
i 70/1993), kojim je propisana nadležnost upravnog (stambenog) tijela za
iseljenje iz stana, tu nadležnost propisuje samo za slučaj bespravnog
useljenja, koja pretpostavka u konkretnom slučaju nije ispunjena,
budući je u predmetni stan osoba, čije se iseljenje traži,
uselila temeljem ugovora o čuvanju stana, zaključenog s vlasnikom
stana (predlagateljem).

Općinski sud u Sisku, rješenjem broj: P-1539/94 od 1. studenoga
1994. odbija svoju nadležnost u pravnoj stvari iseljenja iz stana, s obrazloženjem
da se konkretno radi davanju stana na privremeno korištenje a u smislu
Zakona o privremenom korištenju stanova ("Narodne novine broj 66/1991),
koji je odredbom članka 9. stavak 4, za iselje nje osoba kojima
je stan dan na privremeno korištenje propisao nadležnost upravnog tijela
za stambene poslove. Nakon provedenog postupka Sud je ocijenio da je, za
odlučivanje o zahtjevu za iseljenje iz stana u ovom konkretnom slučaju,
nadležan sud naveden u izreci odluke. Odredbom članka 94. stavka
1. Zakona o stambenim odnosima (a na koju odredbu se pozivaju i upravno
tijelo i sud) određuje se nadležnost upravnih (stambenih) tijela u
predmetima iseljenja osoba koje su u stan uselile bez pravomoćne
odluke o davanju stana na korištenje ili koje druge valjane pravne osnove
(bespravno useljenje), dok je stavkom 6. istog članka određena
isključiva nadležnost upravnog stambenog tijela za postupanje temeljem
odredbe stavka 1. Nadležnost sudova uređena je Zakonom o sudovima ("Narodne
novine", broj 3/1994) kojim se načelo trodiobe vlasti, utvrđeno
odredbom članka 4. Ustava Republike Hrvatske; dalje razrađuje
te se odredbom članka 3. stavka 2. Zakona određuje da sudovi,
među ostalim, rješavaju imovinske i druge građevinskopravne sporove.
Nadležnost općinskih sudova određena je odredbama članka
16. Zakona o sudovima te je, u stavku 1. točki 2g. tog članka,
propisana nadležnost općinskih sudova za suđenje u građanskim
predmetima u sporovima iz, između ostalih, stambenih odnosa, a u točki
2k. propisana je nadležnost općinskih sudova u ostalim građanskopravnim
zahtjevima, koji nisu u djelokrugu trgovačkog suda. Konkretno se
radi o iseljenju iz stana osobe koja je u stan uselila temeljem ugovora
o čuvanju stana, zaključenog s vlasnikom stana. Dakle, pravna
osnova useljenja te osobe u predmetni stan ja navedeni ugovor. Stoga se
u ovom slučaju ne radi o bespravnom useljenju u smislu odredbe članka
94. stavak 1. Zakona o stambenim odnosima. Radi se o slučaju u kojem
osoba, koja je u stan uselila temeljem valjane pravne osnove - ugovora,
ne postupa u skladu s preuzetim ugovornim obvezama te na poziv vlasnika
stana stan ne napušta, to je Sud ocijenio da se radi o nepoštivanju i neizvršavanju
ugovorom preuzetih obveza, dakle, da se radi o sporu proizašlom iz ugovornog
odnosa a za suđenje u takvom sporu nadležan je, u skladu s odredbom
članka 16. stavak 1. točka 2k. Zakona o sudovima, općinski
sud. U svezi s iznijetim, razlozi rješenja kojim se Općinski sud
u Sisku oglasio stvarno nenadležnim za suđenje u sporu iseljenja iz
predmetnog stana su neprihvatljivi. Ocjena suda iznijeta u obrazloženju
tog rješenja, da se radi o davanju stana na privremeno korištenje u smislu
Zakona o privremenom korištenju stanova, je netočna. Naime, uz navod
da je navedeni Zakon stupio na snagu u mjesecu prosincu 1991. godine, dok
je ugovor o čuvanju predmetnog stana zaključen u rujnu iste
godine, ističe se da se prema odredbama tog Zakona, stanovi dodjeljuju
na privremeno korištenje temeljem rješenja koja donose komisije osnovane
posebno za takve slučajeve, a nakon postupka propisanog tim Zakonom.
Stoga na nadležnost u ovom konkretnom sporu nema utjecaja odredba članka
9. stavka 4. tog Zakona, o isključivoj nadležnosti upravnog tijela,
a kako to pogrešno navodi sud u razlozima rješenja kojim odbija nadležnost.
Utvrdivši, a iz navedenih razloga, da se konkretno radi o građanskopravnom
zahtjevu o kojem je nadležan odlučivati sud, to je temeljem članka
19. stavak 2. Ustavnog zakona o Ustavnom sudu Republike Hrvatske ("Narodne
novine", broj 13/1991) odlučeno kao pod točkom 1. izreke.

Odluka o objavi, pod točkom 2. izreke, temelji se na odredbi
članka 20. stavak 1. Ustavnog zakona o Ustavnom sudu Republike Hrvstske.

Broj: U-IV-1049/1994

Zagreb, 22. ožujka 1995.

USTAVNI SUD REPUBLIKE HRVATSKE

Predsjednik

**Jadranko Crnić,** v. r.

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Odluka, NN 22/1995-475